**Amit a kérdőív kitöltéséről tudni kell**

A népszámlálás Magyarország teljes lakosságát érinti, az összeírásra az egész országban egyidőben kerül sor, minden lakásra és személyre kiterjed. Segítségével pontos képet kapunk hazánk népességének nagyságáról, jellemzőiről, egészségi állapotáról, lakáskörülményeiről.

1. **Kinek kell részt vennie a népszámlálásban?**
	* Népszámlálási kérdőívet kötelező kitölteni életkortól és állampolgárságtól függetlenül mindenkiről, aki Magyarországon él;
	* azokról is, akik átmenetileg, 12 hónapnál rövidebb ideig külföldön tartózkodnak;
	* azon Magyarországon élő külföldiekről, akik legalább 3 hónapja Magyarországon tartózkodnak.
2. **Hogyan tehetek eleget a népszámlálási kötelezettségemnek?**

Minden háztartásnak egy lakáskérdőívet és annyi személyi kérdőívet kell kitölteni, ahányan a lakásban laknak. A kérdésekre a 2022. október 1-jén fennálló állapotot alapul véve kell válaszolni.
Fontos, hogy a lakáskérdőívet minden, a tulajdonunkban álló, de adott esetben nem lakott, üresen álló lakásról is ki kell tölteni, az arra a címre érkezett felkérőlevél alapján.

1. **Meddig és hogyan kell kitöltenem a kérdőívet?**

2022. október 1 és 16. között a kérdőív önállóan, az erre a célra létrehozott online felületen tölthető ki.

Október 17. és november 20. között számlálóbiztosok keresik fel azokat a háztartásokat, amelyek október 16-ig nem töltötték ki online a kérdőívet.
November 21. és 28. között a település jegyzőjénél tehetnek eleget adatszolgáltatási kötelezettségüknek azok, akik november 20-ig ezt nem tették meg.

1. **Mire van szükségem a kitöltéshez?**

A KSH minden magyarországi lakcímre postai felkérőlevelet küld szeptember utolsó napjaiban. Ebben a népszámlálásról szóló hasznos információk mellett egy 12 jegyű belépési kód is található, ami az online kitöltéshez szükséges. **Kérjük, őrizze meg a felkérőlevelet!**

1. **Mit tehetek, ha nincs belépési kódom?**

Az egyedi belépési kódot a szeptember utolsó napjaiban kézbesített postai felkérőlevél tartalmazza. Ha nem találja az egyedi belépési kódot, akkor a [www.belepes.nepszamlalas2022.hu](https://www.belepes.nepszamlalas2022.hu/) oldalon tud újat igényelni 2022. október 1-től, ügyfélkapus azonosítást követően. Az igénylés során az elektronikus űrlapon meg kell adnia:

* + az e-mail címét, amelyre a kód meg fog érkezni;
	+ azt a lakcímet, amelyre vonatkozóan a kérdőívkitöltés történik.